Hroncová, Silvia, ministerka kultúry SR (2023-06-15):
Ďakujem veľmi pekne. Vážený pán predsedajúci, vážené poslankyne a poslanci, vážená pani poslankyňa Kozelová, na úvod by som sa chcela veľmi pekne poďakovať za konštruktívnu diskusiu, ktorá bola vo výbore pre kultúru a médiá k programovému vyhláseniu v časti Kultúra. K vašej otázke, áno, sme si vedomí, že toho času je málo a že sme otvorili veľmi ambiciózne témy v oblasti kultúry, ale veľmi dobre vieme, že spomínané zákony už dlhodobo v kultúre chýbajú. Na vláde poslednej 12. júna, ktorú sme mali v pondelok, sme schválili strategický materiál Stratégia kultúry a kreatívneho priemyslu 2030. Tento materiál vznikal dlhodobo širokou participáciou, a tým pádom sme sa rozhodli, a medzirezortným riadnym pripomienkovým konaním, takže sme ho schválili a je veľmi dobré, že máme schválený tento materiál, lebo môžeme tým pádom implementovať viaceré legislatívne zákony. A ja považujem za tri prioritné zákon o sponzoringu v kultúre, zákon o kultúre a štatút umelca. Najreálnejšie vidím, že dokážeme pripraviť paragrafové znenie zákona o sponzoringu. Predpokladám, že ho budeme mať vo veľmi krátkom čase pripravený na diskusiu a budeme veľmi radi, keď sa nám podarí prejsť medzirezortným pripomienkovým konaním. A samozrejme, ideál je, aby sme ho mali pripravený tak, aby ostal na stole novému ministrovi alebo ministerke kultúry, aby bol pripravený na schválenie na vládu a do Národnej rady. Ja to považujem za veľmi dôležité pripraviť to do tejto fázy, lebo sama viem, že o zákone o sponzoringu v kultúre sa hovorí veľmi-veľmi dlho, a si myslím, že je dôležité nielen o tom hovoriť, ale konkrétnymi činmi ukázať, že je to hotové. Takže takéto ambície máme. A samozrejme, že zákon o kultúre je ďaleko širšia téma, to sme sa o tom aj rozprávali, ale myslím si, že veľmi kľúčové je hovoriť a otvoriť aj tému štatút umelca a tu možno sa budeme inšpirovať aj zahraničím. Sama dobre viem, že v Čechách táto téma je veľmi aktuálna. Zaštiťuje túto tému Inštitút umení – Divadelný ústav a v tejto téme sú, samozrejme, veľmi angažovaní hlavne tí umelci, ktorí nie sú vo verejných inštitúciách kultúrnych, ale sú na tzv. voľnej nohe. Túto tému a túto potrebu štatútu umelca nám práve ukázala aj tá pandémia, keď sme hľadali dáta, keď sme hľadali, kto sú vlastne umelci, ktoré profesie sú zahrnuté do tých, do toho, do tých umeleckých kategórií. A práve sa domnievam, že charakteristika týchto povolaní, vytvorenie pre nich nejaký legislatívny rámec aj sociálne zabezpečenie je veľmi kľúčové cez štatút umelca. Jeden zákon súvisí s druhým, lebo keď si povieme zákon o sponzoringu a zároveň si povieme, koho v rámci toho sponzoringu je dôležité podporovať, tak to úzko súvisí s tým štatútom umelca, preto aj do toho programového vyhlásenia som tieto tri kategórie dala ako kľúčové. Takže na vašu otázku, dúfam, že paragrafové znenie budeme mať pripravené a verím, že tá cesta, ktorou cestou sa uberať v zákone o kultúre a že ho mať vlastne nasmerované a pripravené, nedokážem povedať, či úplne v paragrafovom znení, ale mať ho pripravený čo najlepšie a, samozrejme, zadefinovanie si toho štatútu umelca, to považujeme za kľúčové a v tejto chvíli už modelujeme pracovné skupiny tak, aby sme mohli urobiť odpočet k tejto téme koncom septembra alebo začiatkom októbra. A možno ešte k tomu štatútu umelca. Spomínala som Českú republiku, ale možno jednou z takých veľmi inšpiratívnych krajín je aj Portugalsko, ktoré si práve štatút umelca zobrali aj ako premiérsku tému a venovalo sa tomu nielen ministerstvo kultúry, ale aj ministerstvo financií a ministerstvo práce a sociálnych vecí. Takže určite si teraz robíme aj taký rešerš, aj sme sa o tom rozprávali, že inšpirácie zo zahraničia sú momentálne veľmi dobré, lebo nás môžu v tejto téme posunúť. Ďakujem veľmi pekne.